open-index/open-wikipedia-markdown huggingface dataset:
Jonas Kaufmann

**Jonas Kaufmann** (s. 10. heinäkuuta 1969 München) on saksalainen oopperalaulaja, äänialaltaan tenori. Hänen lauluäänensä on väriltään tumma.
Tummavilkkuperä

**Tummavilkkuperä** (*Myiobius villosus*) on vilkkuperiin kuuluva lintulaji. Lajia tavataan Keski- ja Etelä-Amerikasta.

## Koko ja ulkonäkö
Tummavilkkuperä voi kasvaa 14&ndash;15 cm pitkäksi. Sukupuolet eroavat hieman toisistaan ulkonäöltään. Tummavilkkuperän pää on väriltään tummanruskea ja koiraalla on keltainen päälakilaikku ja naaraalla se on punaruskea. Lajin kurkku on valkoinen ja vatsa ja rinta kellertävän ruskeat. Linnun siivet ja selkä ovat tummanruskeat. Tummavilkkuperän yläperässä on vaaleankeltainen laikku ja pyrstö on musta ja pyöreäkärkinen.

## Levinneisyys ja elinympäristö
Tummavilkkuperää tavataan Panaman kaakkoisosasta ja Etelä-Amerikassa Venezuelasta Boliviaan. Lajin elinympäristöä ovat kosteat vuoristometsät usein virtaavan veden läheisyydessä. Linnun ravintoa ovat selkärangattomat eläimet.

## Lähteet
Embolisaatio

**Embolisaatio** tarkoittaa valtimoiden tai laskimoiden tukkimista kohteeseen viedyn katetrin läpi ruiskutettavalla nestemäisellä tai kiinteällä aineella. Toimenpide tehdään yleensä paikallispuudutuksessa ilman yleisanestesiaa. Tavallisimmat embolisaation syyt ovat erilaiset kasvaimet, verenvuodot, valtimo-laskimoepämuodostumat ja -fistelit, aneurysmat sekä laskimoiden osalta varikoseele (varicocele testis). 

## Toimenpide

Verenkierron toimivuus kohteessa tulee aina selvittää ennen embolisaatiota. Embolisaatio pyritään tekemään mahdollisimman valikoivasti, jotta ei epätoivotusti tukittaisi kohteen ulkopuolisia verisuonia. 

### Akuutit verenvuodot

Akuutit eli äkilliset verenvuodot aiheutuvat yleisesti kehoon kohdistuvasta traumasta joka aiheuttaa verenvuotoa eri elimissä. Tavallisia traumaan liittyviä embolisaatiokohteita ovat mm. maksa, munuaiset sekä lantion valtimot. 
Vuoto voi olla myös spontaani eli traumaan liittymätön. Spontaanin vuodon syynä voi olla verisuoniepämuodostuma, kasvain tai leikkauksen komplikaatio. 
Akuutin vuodon embolisaatioon käytetään tavallisesti gelatiinia, polyvinyylialkoholipartikkeleita ja platinalankavyyhtejä (lanka"möykky" tukkii vuotoa). 

## Lähteet
Wecksellin portaat

**Wecksellin portaat** ovat runoilija J. J. Wecksellin mukaan nimetyt portaat Turussa. Wecksellin lapsuudenkoti sijaitsi Uudenmaankadulla portaiden lähellä. Portaissa on 130 askelmaa.

## Lähteet
Salaliitto (täsmennyssivu)

**Salaliitto** voi viitata esimerkiksi seuraaviin asioihin:

* salaliitto, salainen sopimus
* Salaliitto, suomalainen indierock-yhtye
** *[[Salaliitto (albumi)|Salaliitto]]*, Salaliitto-yhtyeen albumi
* *[[Salaliitto (kirja)|Salaliitto]]*, Jules Vernen romaani
* *[[Salaliitto (Robert Ludlumin romaani)|Salaliitto]]*, Robert Ludlumin romaani
* *[[Salaliitto (Aku Ankan taskukirja)|Salaliitto]]*, Aku Ankan taskukirja
Ana Brenda Contreras

**Ana Brenda Contreras** (s. 24. joulukuuta 1986) on meksikolais-yhdysvaltalainen näyttelijä, joka on esiintynyt lukuisissa espanjankielisissä telenoveloissa.

Contreras on näytellyt myös englanniksi. Vuosina 2018–2019 hän esitti Cristal Jenningsiä televisiosarjassa *[[Dynastia (vuoden 2017 televisiosarja)|Dynastia]]*.

## Lähteet

## Aiheesta muualla

*
Andrei Malahov

**Andrei Nikolajevitš Malahov** (ven. Андрей Николаевич Малахов, s. 11. tammikuuta 1972 Apatiitti) on venäläinen toimittaja ja televisiojuontaja. Hän on Rossija 1 -kanavalla näytettävän keskusteluohjelman Prjamoi efir juontaja. Aikaisemmin Malahov on toiminut juontajana ohjelmissa Bolšaja stirka ja Pust govorjat. Vuonna 2009 Malahov juonsi Eurovision laulukilpailujen semifinaalit yhdessä Natalja Vodjanovan kanssa. Vuonna 2009 Malahovista tuli venäläisen StarHit-lehden päätoimittaja. 

## Yksityiselämä
Andrei Malahov meni naimisiin Natalja Škuljovan kanssa vuonna 2011. Heidän Aleksandr-niminen poika syntyi vuonna 2017. Malahov on venäläis-bulgarialaisen laulajan Filipp Kirkorovin lasten kummisetä. Malahov on opiskellut viestintää Moskovan valtionyliopistossa.

## Lähteet
Walenstadt

**Walenstadt** on kunta ja vanha kaupunki Itä-Sveitsissä, Sankt Gallenin kantonissa. Siellä on vajaat 6&nbsp;000 vakinaista asukasta.

## Sijainti
Walenstadt sijaitsee Walenseen itäpäässä, Seezjoen laaksossa ja laakson pohjoispuolella kohoavilla Churfirstenvuorilla, jotka ovat osa Appenzellin Alppeja. Walenstadtin korkein kohta on Grabsin rajalla oleva on Gamsberg (2&nbsp;384 m mpy.). Walenstadtin naapurikuntia ovat pohjoisessa Wildhaus-Alt St. Johann ja Grabs, idässä Sevelen ja Wartau, etelässä Flums ja lännessä Quarten. 

## Historiaa
Walenstadt sijaitsee strategisella paikalla Alppien yli Churiin ja edelleen Zürichin kautta Pohjois-Sveitsiin johtavalla kauppareitillä. Tavarat kuljetettiin Walenseen poikki vesitse, sillä järven pohjois- ja etelärannat ovat hyvin jyrkkiä, käytännössä mahdottomia tavarankuljetukseen. Walenstadtilla oli kaupunki- ja markkinaoikeudet 1200-luvulla.

## Liikenne
Moottoritie A3 ja SBB:n rautatie Zürichistä kohti Churia kulkevat Walenseen etelärantaa Walenstadtin poikki.

## Lähteet
*

### Viitteet

## Aiheesta muualla
 
*
Aurinkolaulu

**Aurinkolaulu** eli **Luotujen ylistys** (alkup. ), on Franciscus Assisilaisen säveltämä ja sanoittama kristillinen hymni, jonka teemana on Jumalan ylistys ja hänen kiittämisensä Hänen luomistaan asioista. Se on peräisin vuodelta 1224. Aurinkolaulun on suomentanut mm. Seppo A. Teinonen, ja se on julkaistu kirjassa *Kutsu köyhyyteen*, 1981.

Aurinkolaulu ei ole mitallinen, säkeistömuotoinen runo, joka sellaisenaan kävisi yhteislauluksi, virsikirjaan. Suomen evankelis-luterilaisen kirkon virsikirjan virsi 455 *"Luodut, te Herraa kiittäkää*" on Aurinkolaulun virreksi muokattu teksti. Sen englanninkielinen teksti on William Henry Draperin tekemä (*All Creatures of Our God and King*) ja se on julkaistu viimeistään 1919, alkuaan lasten jumalanpalvelusta varten. Anna-Maija Raittila on suomentanut Draperin tekstin 1979.

Ruotsin kirkon virsikirjassa virsi 23 *"Oi kiitos, Luojan, Jumalan"* on myös Anna-Maija Raittilan käännös Aurinkolaulusta. Sen teksti seuraa Olov Hartmanin 1979 tekemää ruotsinnosta ja se eroaa hieman Suomen ev. lut. kirkon virsikirjan tekstistä.

Helsingin katolisen hiippakunnan virsikirjassa *[[Cantemus (laulukirja)|Cantemus]]* on viisisäkeistöinen muoto Anna-Maija Raittilan Suomen ev. lut. kirkon virsikirjassa olevasta virrestä, (virsi 304). Vapaiden suuntien käyttämässä laulukirjassa Hengllinen laulukirja on myös viisisäkeistöinen versio Anna-Maija Raittilan suomennoksesta.

## Lähteet

## Aiheesta muualla
Dai Kaht

**Dai Kaht** on suomalainen progressiivisen rockin yhtye. Vuonna 2013 Kajaanissa perustetun yhtyeen tyylisuuntana on progressiivisen rockin alalaji zeuhl. Esikuvansa ranskalaisen Magman tapaan Dai Kaht laulaa suurimman osan kappaleistaan omalla keinotekoisella kielellään nimeltä *kolöniel*.

Dai Kahtin kappaleet ovat osa konseptia, jonka keskiössä on tulevaisuuden avaruuskolonialismi. Yhtyeen tarinassa Maapallolta lähtee alus *Doover Üouh* (kolönieliksi "Isä 5") jonka tehtävänä on turvata ihmiskunnan säilyminen tulevaisuudessa. Tarinan keskiössä ovat uuden planeetan *Dai Kaht* (kolönieliksi "suuri planeetta") asuttaminen ja tästä seuraavat inhimilliset ongelmat.

Dai Kahtin levy-yhtiönä on helmikuusta 2020 lähtien ollut ranskalainen Soleil Zeuhl.

## Nykyiset jäsenet

* Alemaahr Kempah (Atte Kemppainen) - laulu, basso
* Kaszpar Gorkeulhzennh (Roope Pelkonen) - koskettimet, laulu
* Willargh Shirow (Ville Sirviö) - kitara
* Ozamö Sharif (Osmo Saarinen) - rummut, laulu

## Entiset jäsenet

* Zwerie Stöbah (Tommi Ruotsalainen) - komppikitara (2013–2018)
* Lairdou Andalai (Lauri Antikainen) - soolokitara (2013–2014)

## Diskografia

**Albumit**

* *Dai Kaht* (2017)
* *Dai Kaht II* (2020)

## Lähteet
Like It Is

**Like It Is** on norjalaisen DJ-tuottaja Kygon, ruotsalaislaulaja Zara Larssonin sekä yhdysvaltalaisräppäri Tygan musiikkikappale. Sen julkaisi Sony Music Kygon kolmannen, *Golden Hour*-studioalbumin johdantosinglenä 27. maaliskuuta 2020. Kappaleen ovat sanoittaneet Kygo, Larsson, Tyga, Dua Lipa, Gerard O’Connell, Nick Hodgson ja Patrick Martin. Kappaleen tuotannosta vastasivat puolestaan Kygo ja Petey Martin. Kappaleen musiikkivideo julkaistiin singlen julkaisupäivänä ja sillä nähdään Larsson sekä Tyga esiintymässä kerrostalossa.

"Like It Is" oli kaupallisesti kohtalainen menestys, sen päästyä singlelistan kolmenkymmenen parhaan joukkoon Irlannissa, Norjassa, Ruotsissa, Skotlannissa, Suomessa, Sveitsissä, Unkarissa ja Uudessa-Seelannissa sekä neljänkymmenen parhaan joukkoon Itävallassa, Liettuassa, Tanskassa ja Virossa.

## Lähteet
I’ll Wait

**I’ll Wait** on norjalaisen DJ-tuottaja Kygon sekä yhdysvaltalaisen laulaja-lauluntekijä Sasha Sloanin musiikkikappale. Sen julkaisi Sony Music Kygon tulevan kolmannen, *Golden Hour*-studioalbumin toisena singlenä 3. huhtikuuta 2020. Kappaleen ovat sanoittaneet Kygo, Sloan ja Scott Harris, joista Kygo ja Harris myös tuottivat sen. Kappaleen musiikkivideo julkaistiin Kygon YouTube-kanavalla singlen julkaisupäivänä.

"I’ll Wait" oli kaupallisesti kohtalainen menestys, sen päästyä singlelistan kolmenkymmenen parhaan joukkoon Norjassa, Ruotsissa, Skotlannissa, Sveitsissä, Unkarissa ja Uudessa-Seelannissa.

## Lähteet
Yhdysvaltain laki

**Yhdysvaltain laki** () koostuu monella tasolla olevista kodifioidusta ja kodifioimattomasta lakimuodosta. Näistä tärkein on Yhdysvaltain perustuslaki, joka muodostaa liittovaltion hallinnon. Perustuslaki rajoittaa liittovaltion lakia, joka koostuu kongressin säädöksistä, senaatin ratifioimista sopimuksista, toimeenpanoelimen edistämistä määräyksistä ja liittovaltion oikeuslaitoksen oikeuskäytännöstä. 

Liittovaltion ja osavaltioiden lait perustuu pääosin englantilaiseen tapaoikeuteen, jota siirtokunnat käyttivät jo ennen Amerikan vallankumousta. Yhdysvaltain laki on kuitenkin muuttunut englantilaisesta oikeudesta sekä asiasisällön että menettelytavan suhteen. Yhdysvaltalainen laki on myös lainannut ideoita säädösoikeudesta.

## Lähteet

## Aiheesta muualla

*Liittovaltion viralliset nettisivut Yhdysvaltain laeista
Freedom (Kygon kappale)

**Freedom** on norjalaisen DJ-tuottaja Kygon musiikkikappale, jolla vierailee myös marokkolaisenglantilainen laulaja Zak Abel. Sen julkaisi Sony Music Kygon tulevan kolmannen, *Golden Hour*-studioalbumin kolmantena singlenä 17. huhtikuuta 2020. Kappaleen ovat sanoittaneet Kygo, Lawrie Martin, Sandro Cavazza ja Abel, joista kaksi ensimmäistä myös tuottivat sen.

Kappaleen musiikkivideon ohjasi Johannes Lovund ja se julkaistiin singlen julkaisupäivänä. Video oli alun perin tarkoitus kuvata Malediiveilla mutta tämä suunnitelma peruuntui koronaviruspandemian takia ja Kygo sekä Abel päätyivät kuvaamaan videoklippejä itsestään kotona kotiaktiviteetteja tekemässä. "Freedom" oli kaupallisesti huono menestys, sen päästyä singlelistan viidenkymmenen parhaan joukkoon ainoastaan Norjassa, Ruotsissa ja Sveitsissä.

## Lähteet
To Die For (kappale)

**To Die For** on brittiläislaulaja Sam Smithin musiikkikappale. Sen julkaisi Capitol Records digitaalisesti ladattavana ja suoratoistettavana singlenä 14. helmikuuta 2020. Kappaleen ovat sanoittaneet Smith, Jimmy Napes ja Stargate, joista kaksi viimeisintä myös tuottivat sen. Kappaleen piti alun perin olla osana Smithin tulevaa kolmatta studioalbumia, mutta on hyvin epäselvää että tuleeko tämä tapahtumaan kun Smith on ilmoittanut että kaikki albumille alun perin kaavaillut singlejulkaisut saatetaan poistaa siltä. Kappaleen musiikkivideon ohjasi Grant Singer ja se julkaistiin Smithin YouTube-kanavalla singlen julkaisupäivänä.

"To Die For" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Australiassa, Belgiassa (Vallonia), Isossa-Britanniassa, Malesiassa, Singaporessa ja Skotlannissa. Smith on esittänyt kappaleen livenä The Graham Norton Showssa 14. helmikuuta 2020.

## Lähteet
I’m Ready

**I’m Ready** on brittiläislaulaja Sam Smithin sekä yhdysvaltalaislaulaja Demi Lovaton musiikkikappale. Sen julkaisi Capitol Records digitaalisesti ladattavana ja suoratoistettavana singlenä 16. huhtikuuta 2020. Kappaleen ovat sanoittaneet Smith, Lovato, Ilya Salmanzadeh, Savan Kotecha ja Peter Svensson, joista Salmanzadeh myös tuotti sen. Kappaleen musiikkivideon ohjasi Jora Frantzis ja se julkaistiin singlen julkaisupäivänä.

"I’m Ready" oli kaupallisesti kohtalainen menestys, sen päästyä singlelistan kolmenkymmenen joukkoon Australiassa, Belgiassa, Irlannissa, Isossa-Britanniassa, Kanadassa, Liettuassa, Singaporessa ja Uudessa-Seelannissa sekä neljänkymmenen parhaan joukkoon Norjassa, Portugalissa, Ruotsissa, Sveitsissä, Virossa ja Yhdysvalloissa.

## Lähteet
Hugo Alfred Kalaja

**Hugo Alfred Kalaja** (alk. **Lindeblom**) (5. huhtikuuta 1872 Rautalampi – 14. tammikuuta 1946 Ikaalinen) oli suomalainen pappi ja kirkkoherra. Hugo Lindeblom syntyi Rautalammilla kruununvouti ja henkikirjoittaja Johan Edvard Lindblomin ja Mathilda Johanna Wesslinin perheeseen. Hän valmistui ylioppilaaksi Joensuun Lyseosta ja opiskeli tämän jälkeen Helsingin yliopistossa teologisessa tiedekunnassa ja vihittiin papiksi vuonna 1899.

Kalaja toimi Lappeenrannan kirkkoherrana vuosina 1913–1921, Soanlahden kirkkoherrana 1921–1927 ja tämän jälkeen Ikaalisten kirkkoherrana vuodesta 1927 aina kuolemaansa asti tammikuussa 1946. Kalaja sai Rovastin arvonimen vuonna 1925.

Kalaja oli naimisissa kahdesti. Ensimmäisen kerran hänet vihittiin Aina Irene Ahlgrenin kanssa vuonna 1903. Tämä liito päättyi puolison kuolemaan vuonna 1917. Toistamiseen Kalaja avioitui Aini Elsa Karoliina Nyströmin kanssa vuonna 1921.

Hugo Kalajan vanhempi veli Arvo Aleksanteri (1870–1940) opiskeli lääketiedettä ja toimi lääkärinä Kotkassa vuosina 1909−1937.

## Lähteet
* Veli-Matti Autio, Ylioppilasmatrikkeli 1853–1899: Hugo Alfred Lindeblom. Verkkojulkaisu 2005 . Luettu 11.5.2020.
* Veli-Matti Autio, Ylioppilasmatrikkeli 1853–1899: Arvo Aleksanteri Lindeblom. Verkkojulkaisu 2005 . Luettu 11.5.2020.
Kirjolemmikki

**Kirjolemmikki** (*Myosotis discolor*) on lemmikkien (*Myosotis*) sukuun kuuluva kasvilaji. Se on yksivuotinen, ruohovartinen ja matalakasvuinen laji, josta voidaan erottaa eri alalajeja. Kirjolemmikki muistuttaa jonkin verran mäkilemmikkiä (*Myosotis ramosissima*) sekä hietalemmikkiä (*Myosotis stricta*), mutta lajit ovat erotettavissa muun muassa kukkaperien pituuden perusteella.

Kirjolemmikki voi kasvaa noin 20 cm korkeaksi, ja sen varsi on karvainen sekä alaosastaan yleensä monihaarainen. Lehdet ovat pieniä sekä soikeita, ja lehtien alapinnoilla on keskisuonen kohdalla suoria karvoja. Kirjolemmikin kukat ovat pieniä ja kukinnan alussa kellertäviä, mutta muuttuvat myöhemmiten vaaleansinisiksi. Kukkaperä on verhiötä lyhyempi ja kaartuu yleensä alaspäin hedelmien kypsyessä. Kukkien verhiö on karvainen ja teriö on pieni, noin 2 mm leveä. Kirjolemmikki kukkii touko–kesäkuussa. Kirjolemmikin hedelmät ovat mustanruskeita lohkohedelmiä.

Kirjolemmikki kasvaa kuivilla ja hiekkaisilla kasvupaikoilla, kuten mäenrinteillä, pellonreunoilla ja tienpientareilla. Kirjolemmikkiä tavataan suurimmassa osassa Eurooppaa sekä paikoitellen myös Afrikassa ja Pohjois-Amerikassa, jossa se on tulokaslaji. Suomessa kirjolemmikkiä on tavattu silloin tällöin viimeisten sadan vuoden aikana. Etelä-Ruotsissa kirjolemmikki on kuitenkin jo melko yleinen.

## Lähteet

## Aiheesta muualla
* Laji.fi: Kirjolemmikki (''Myosotis discolor'')
* United States Department of Agriculture (USDA): ''Myosotis discolor'' 
* Centre for Agriculture and Biosciences International (CABI): ''Myosotis discolor'' (changing forget-me-not)
Caroline Ingalls

**Caroline Lake Ingalls** (o.s. **Quiner**; 12. joulukuuta 1839 Brookfield, Wisconsin, Yhdysvallat – 20. huhtikuuta 1924 De Smet, Etelä-Dakota, Yhdysvallat) oli yhdysvaltalainen kirjailija Laura Ingalls Wilderin äiti. Ingalls tunnetaan tyttärensä Lauran kirjoittamien *[[Pieni talo preerialla (kirja)|Pieni talo preerialla]]* -lasten- ja nuortenkirjojen henkilöhahmona.

Caroline Ingalls syntyi vuonna 1839 Quinerin perheen viidenneksi lapseksi ja neljänneksi elossa olevaksi lapseksi. Hän aloitti opettajana työskentelyn 16-vuotiaana Concordissa Wisconsinissa, missä hänet myös vihittiin 1. helmikuuta 1860 naimisiin Charles Ingallsin kanssa. He saivat yhdessä kaikkiaan viisi lasta. Charles kuoli vuonna 1902, jolloin he olivat edelleen naimisissa. Caroline sairastui pahasti vuonna 1918 ja kuoli vuonna 1924. Caroline Ingalls haudattiin De Smetin hautausmaalla sijaitsevaan Ingallsien perhehautaan. 

Ingallsien elämään perustuvassa televisiosarjassa *[[Pieni talo preerialla (televisiosarja)|Pieni talo preerialla]]* Caroline Ingallsia näyttelee Karen Grassle.

## Lähteet
Proposition 64 (2016)

**Proposition 64** (, viralliselta nimeltään **Control, Regulate and Tax Adult Use of Marijuana Act**) oli kansanäänestyksen jälkeen hyväksytty, 9. marraskuuta 2016 voimaan tullut lakiehdotus, joka lisäsi Kalifornian lakiin pykälän, joka laillisti kannabiksen viihdekäytön. Enemmistö (57 %) äänestykseen osallistuneista kannatti esitystä. Kannabiksen laillinen myynti aloitettiin osavaltiossa tammikuussa 2018.

## Lähteet
Charles Ingalls

**Charles Phillip Ingalls** (10. tammikuuta 1836 Cuba, New York – 8. kesäkuuta 1902 De Smet, Etelä-Dakota) oli kirjailija Laura Ingalls Wilderin isä.

Charles Phillip Ingalls syntyi Lansford ja Laura Ingallsille 10. tammikuuta 1836 Cuban kaupungissa New Yorkin osavaltiossa. Perheeseen kuului hänen lisäkseen kahdeksan lasta. Ingalls perheineen muutti vuonna 1845 Chicagoon, joka tuolloin oli vielä pieni kylä. Ei kulunut kauankaan kun he lähtivät taas taivaltamaan ja päätyivät Concordin kylään, jossa Ingalls vietti lähes koko lapsuutensa. Ingalls oli jo lapsena hyvin kiinnostunut viulunsoitosta.

1. helmikuuta 1860 Ingalls meni naimisiin Caroline Lake Quinerin kanssa, johon hän oli aikaisemmin tutustunut Concordissa. Noin viisi vuotta myöhemmin, 10. tammikuuta 1865, Charles ja Caroline saivat ensimmäisen lapsensa, Maryn. Heti kaksi vuotta myöhemmin Ingallseille syntyi toinen tytär, Laura, joka aikuisiällään kirjoitti *[[Pieni talo]]* -kirjasarjan jossa hän kertoo lapsuus- ja nuoruusvuosistaan. Charles ja Caroline saivat vielä kolme lasta: Carrien, Freddien sekä Gracen.

Ingalls kuoli 8. kesäkuuta 1902 De Smetin kaupungissa. Hänet haudattiin De Smetin hautausmaalle, jonne Carolinekin haudattiin myöhemmin.

Ingallsien elämään perustuvassa televisiosarjassa *[[Pieni talo preerialla (televisiosarja)|Pieni talo preerialla]]* Charles Ingallsia näyttelee Michael Landon.

## Lähteet

## Aiheesta muualla
Hemiculter

**Hemiculter** on aasiankarppien heimoon (Xenocyprididae) kuuluva aasialainen, makeissa vesissä elävä särkikalojen suku. Siihen luetaan seuraavat kahdeksan lajia:

* *[[Hemiculter bleekeri]]* Warpachowski, 1887
* *[[Hemiculter elongatus]]* Nguyễn & Ngô, 2001
* *[[Hemiculter krempfi]]* Pellegrin & Chevey, 1938
* *[[Hemiculter leucisculus]]* (Basilewsky, 1855)
* *[[Hemiculter lucidus]]* (Dybowski, 1872)
* *[[Hemiculter songhongensis]]* Nguyễn & Nguyen, 2001
* *[[Hemiculter tchangi]]* Fang, 1942
* *[[Hemiculter varpachovskii]]* Nikolskii, 1903

## Lähteet
Coronet

**Coronet** on pitkäkarvainen marsurotu. Sen erottaa pitkän turkin lisäksi marsun otsassa olevasta pyörteestä, eli crestistä, joka on sijoittunut korvien ja silmien väliin. Sen keskiosa on noin neulanpään kokoinen, ja crest on muodoltaan pyöreä.

## Historia
Coronet-marsurotu kehitettiin samanaikaisesti Englannissa sekä Yhdysvalloissa 1970-luvulla, kun sheltie ja amerikancrest risteytettiin. American Rabbit Breeders Association tunnusti ensimmäisenä Coronetin marsuroduksi vuonna 1998.

## Ulkonäkö

Marsu on rungoltaan lyhyt ja tiivis, ja sen korkein kohta on niska. Pään profiili on kupera. Kaikki värit ja kuviot ovat sallittuja.

Coronetin turkki on tiheä, pitkä ja silkkinen. Tiheys on tasainen koko turkissa. Marsunäyttelyissä turkin tulee olla puhdas ja kammattu, sekä sen tulee antaa eloisa ja joustava vaikutelma. Marsun lanteilta taaksepäin kasvava turkki muodostaa laahuksen, jonka kuuluu olla yhtenäinen sivujen, eli pulisongeista laahuksen alkuun kasvavien karvojen kanssa.

## Lähteet
Katheryn Winnick

**Katheryn Winnick** (s. 17. joulukuuta 1977 ) on kanadalainen näyttelijä. Hänet tunnetaan rooleistaan *[[Amusement]]* (2008), *[[Bones]]* (2010), ''A Glimpse Inside the Mind of Charles Swan III'' (2012), *[[Viikingit (televisiosarja)|Viikingit]]* (2013–2020), *The Art of the Steal* (2013), *Polar* (2019) ja *Wu Assassins* (2019). 

Winnick syntyi Etobicokessa, Ontariossa, ja on ukrainalaista sukua. Hän puhuu äidinkielenään ukrainaa ja aloitti englannin kielen puhumisen vasta kahdeksan vuoden ikäisenä. Hän aloitti kamppailulajit 7-vuotiaana ja sai ensimmäisen mustan vyönsä taekwondossa 13-vuotiaana. 21-vuotiaana hän oli perustanut kolme taekwondokoulua. Hän opetti taekwondoa ja itsepuolustusta näyttelijöille suorittaessaan kinesiologian tutkinnon Toronton Yorkin yliopistossa. 

## Ura

Winnick on esiintynyt monissa elokuvissa, kuten *Stand Up Guys*, *[[Muuttohaluton poikamies]]*, *[[Love and Other Drugs]]* ja *[[Killers (elokuva)|Killers]]* . Hän on vieraillut useissa televisio-ohjelmissa, etenkin *[[House (televisiosarja)|House]]*,  *Glades*, *[[Bones]]*, *[[Kova laki]]*, *[[Kova laki: Rikollinen mieli]]*, *[[C.S.I.|CSI]]*, *[[C.S.I. New York|CSI: NY]]*, *[[C.S.I. Miami|CSI: Miami]]*, *[[Criminal Minds – FBI-tutkijat]]*, *[[Kohde (televisiosarja)|Kohde]]*,  ja *[[Nikita (vuoden 2010 televisiosarja)|Nikita]]* . *Roolissaan bonesissa* hän esitti sotakirjeenvaihtajaa Hannah Burleyta, joka oli lähetetty selostamaan Afganistanin sotaa ja joka kiinnostuu päähenkilö Seeley Boothista. 

Winnick näytteli komediadraamaelokuvassa *Cold Souls*, jonka ensi-ilta oli Sundance-elokuvajuhlilla 2009. Vuonna 2011 Winnick valittiin vierasrooliin The CW:n vakoojadraamassa *[[Nikita (vuoden 2010 televisiosarja)|Nikita]]* . Vuonna 2013 hän näytteli *Charles Swan III* : n elokuvassa *The* *Glimpse Inside the Mind* ja esiintyi komediossa *The Art of the Steal* . Hän liittyi myös History Channelin *[[Viikingit (televisiosarja)|Viikingit]]-sarjaan*, Lagerthan, legendaarisen viikinkihahmon roolissa. Heinäkuussa 2017 Winnick kertoi Twitter- tilillänsä, että hänet oli valittu rooliin, jonka ajateltiin olevan elokuvaprojekti, ja että se ilmoitetaan San Diego Comic-Con International -tapahtumassa.  Hänen paljastettiin myöhemmin olevan päähenkilö *[[Call of Duty: WWII]]* -videopelin natsi-zombit-tilassa.     

Heinäkuussa 2018 ilmoitettiin, että Winnick on mukana Christine "CG" Gavinin roolissa Netflix- sarjassa, *Wu Assassins*.  

Helmikuussa 2020 Winnick ilmoitti olevansa mukana Jenny Hoytin  roolissa ABC- rikosdraamasarjassa *The Big Sky*.  

## Filmografia

### Elokuva

### Televisio

### Videopelit

* *[[Call of Duty: WWII|Call of Duty: WWII]]* (2017), Marie Fischer 

### Ohjaajana

* *Wu Assassins* (2019), jakso: "Legacies"  
* *[[Viikingit (televisiosarja)|Vikings]]* (2020), jakso: "Valhalla voi odottaa"  

## Palkinnot ja nimitykset

## Lähteet

## Aiheesta muualla
*
VTB Arena

**VTB Arena** () on vuonna 2018 valmistunut monitoimiareena, joka sijaitsee Moskovassa Venäjällä. Arenaan kuuluu sisähalli, joka on suunniteltu jääkiekolle sekä muille tapahtumille. Areenan kuuluu myös ulkostadion, jossa pelataan jalkapalloa. Areenan pääkäyttäjänä toimii KHL-joukkue Dinamo Moskova sekä Venäjän jalkapalloliigan Dynamo Moskova.
Rivibarbi

**Rivibarbi** (*Enteromius ablabes*) on karppien heimoon (Cyprinidae) kuuluva makean veden kalalaji.

Rivibarbin levinneisyysalue on Länsi-Afrikassa ja Kongojoen vesistöalueella. Kala kasvaa korkeintaan 9,6 senttimetrin mittaiseksi. Laji on luokiteltu elinvoimaiseksi.

## Lähteet
Megalobrama

**Megalobrama** on aasiankarppien heimoon (Xenocyprididae) kuuluva aasialainen särkikalojen suku. Siihen luetaan seuraavat viisi lajia:

* *[[Megalobrama amblycephala]]* Yih, 1955
* *[[Megalobrama elongata]]* Huang & Zhang, 1986
* *[[Megalobrama mantschuricus]]* (Basilewsky, 1855)
* *[[Megalobrama pellegrini]]* (Tchang, 1930)
* *[[Megalobrama terminalis]]* (Richardson, 1846)

## Lähteet
Tverin valtionyliopisto

**Tverin valtionyliopisto** (ven. Тверской государственный университет, *Tverskoi gosudarstvennyi universitet*) on venäläinen yliopisto Tverissä. 

Yliopistossa on 12 tiedekuntaa ja 2 instituuttia. Siellä opiskelee noin 9000 opiskelijaa. Vuodesta 2000 alkaen suomalaisten yliopistojen venäjän kielen opiskelijat ovat käyneet suorittamassa Tverin valtionyliopistossa venäjän kielen kieliopintoja. Projektin rahoittajana on toiminut Suomen opetus- ja kulttuuriministeriö.

## Lähteet

## Aiheesta muualla
Australian anglikaaninen kirkko

**Australian anglikaaninen kirkko** () on anglikaaninen kirkko Australiassa. Vuonna 2016 australialaisista noin 3,1 miljoonaa identifioi itsensä anglikaaneiksi.

## Hallinto
Kirkko jakautuu yhteensä 23 hiippakuntaan.

## Lähteet

## Aiheesta muualla
* Kotisivut
Malyi Vjaz

**Malyi Vjaz** () on järvi Luoteis-Venäjällä Pihkovan alueen Novosokolnikin piirissä. Nimen jälkimmäinen osa tarkoittaa sananmukaisesti jalavaa ja ensimmäinen osa *pientä*. Järven nimi voidaan suomentaa *Pieni Jalavajärvi*. Järvi sijaitsee Bežanitsyn ylängön tunnetulla järvialueella.

## Maantietoa
Järvi on 1,8 kilometriä pitkä, 0,9 kilometriä leveä ja sen pinta-ala on 83 hehtaaria. Järvi on selkeän muotoinen, vaikka sillä on kolme pitkää lahtea ja niemeä. Saaria sillä ei ole. Keskisyvyys on 4,5 metriä ja syvänteessä on 9,6 metriä vettä. Järven ympäristössä on puolet metsämaata ja pelto- tai niittymaata. Suurin kylä Senjutino () sijaitsee järven eteläpuolella ja se ulottuu rantaan asti. Myös pohjoispuolen pienempi kylä Kolorevo () on rantakylä. Länsipuolella sijaitseva Sihanovon () kulmakunta on melkein autioitunut. Kylille tulee haarautuu Nasvasta () Vjaziin () kylälle tulevalta tieltä.

## Luontoarvoja
Järvessä elää ainakin lahna, hauki, muikku, ahven, pasuri, kiiski, karppi, ruutana, suutari, made, säyne, törö, simppu, mutakala, rantanuoliainen, seipi, turpa, allikkosalakka, salakka, nieriä ja kymmenpiikki, sekä joitakin *[[Rutilus]]*-suvun kaloja ja vähälukuisesti jokirapua. Järven ympäristössä on metsämaata, jota rikkoo pienet peltomaat ja laajat niityt. Kivisen järven pohja on hiekkaa, joka on peittynyt mutaan. Rannat ovat myös kiviset ja myös hiekkarannoille on kertynyt mutaa.

## Vesistösuhteita
Malyi Vjaz sijaitsee Velikajan valuma-alueella. Velikaja on Velikajan valuma-aluen pääuoma ja valuma-alue muodostaa Narvanjoen vesistöalueen eteläisimmän osan. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen.

Järvi sijaitsee Velikajan valuma-alueen latva-alueella. Siihen tulee pohjoisesta Demenetskojen () järvestä laskuoja Vjazin pohjoisrantaan. Järven itäpuolella on kolme lampea, jotka ehkä kuuluvat järven valuma-alueeseen. Järven valuma-alueen koko on 9,28 neliökilometriä. Etelärannasta, kylän sivusta ja lahden pohjuksta, lähtee laskuoja. Se virtaa kahden kosteikkomaisen lammen läpi ja laskee sitten Bolšoi Vjaziin, josta vesireitti jatkuu Velikajan pääuomalla eteen päin.

## Huomautuksia

## Lähteet
Suomen urheilu 1930

**Suomen urheilu 1930** käsittelee vuoden 1930 merkittäviä uutisia ja tapahtumia suomalaisessa urheilussa.

## Jalkapallo
* Suomen maajoukkue pelasi viisi maaottelua. Joukkue hävisi vieraskentällä Norjalle 6–2, Latvialle 3–0 ja Virolle 4–0 sekä Helsingin pallokentällä Tanskalle 1–6. Syyskuun lopulla Suomi pelasi Helsingissä Ruotsin kanssa tasan 4–4, ja Lauri Lehtinen teki ottelussa kolme maalia eli hattutempun, missä hän onnistui Suomen maajoukkuehistorian toisena pelaajana.
* Suomen-mestaruuden voitti Helsingin IFK, hopeaa sai Turun Palloseura ja pronssille sijoittui Helsingin Palloseura. Aiempien vuosien cup-kilpailujen jälkeen mestaruudesta pelattiin nyt sarjamuotoisella kilpailulla, ja A-sarjassa pelasi kahdeksan joukkuetta, joista neljä oli Helsingistä, kaksi Turusta, yksi Vaasasta ja yksi Viipurista. Mestaruus ratkesi vasta uusintaottelussa, jossa HIFK voitti TPS:n 4–1.

## Jääkiekko
* Suomen-mestaruudesta ei pelattu leudon talven vuoksi.

## Jääpallo
* Suomen maajoukkue pelasi helmikuussa Helsingissä Ruotsin kanssa tasapelin 5–5.
* Suomen-mestaruuden voitti Viipurin Sudet ja hopealle sijoittui helsinkiläinen Kiffen.

## Nyrkkeily

* Euroopan-mestaruuskilpailuissa Budapestissa, Unkarissa Kaarlo Väkevä saavutti pronssia alle 60-kiloisten sarjassa. Tämä oli Suomen kaikkien aikojen ensimmäinen nyrkkeilyn arvokisamitali.

## Paini
* Kreikkalais-roomalaisen painin Euroopan-mestaruuskilpailuissa Tukholmassa, Ruotsissa suomalaisista kultaa voittivat Kustaa Pihlajamäki alle 61-kiloisten sarjassa, Mikko Nordling alle 72-kiloisissa ja Väinö Kokkinen alle 79-kiloisissa. Hjalmar Nyström saavutti hopeaa yli 87-kiloisten sarjassa ja Edil Rosenqvist pronssia alle 87-kiloisissa.

## Pesäpallo
* Miesten Suomen-mestaruuden voitti toisen peräkkäisen kerran Lahden Mailaveikot ja hopeaa sai Haminan Palloilijat.

## Pohjoismaiset hiihtolajit
* Maailmanmestaruuskilpailuissa Oslossa, Norjassa Tauno Lappalainen saavutti pronssia 18 kilometrin hiihdossa ja Adiel Paananen 50 kilometrin hiihdossa.

## Taitoluistelu
* Euroopan-mestaruuskilpailuissa Berliinissä, Saksassa Marcus Nikkanen saavutti pronssia miesten yksinluistelussa.

## Yleisurheilu
* Matti Järvinen paransi keihäänheiton maailmanennätykseksi 71,57&nbsp;m 8.8. Viipurissa, 71,70&nbsp;m 17.8. Tampereella, 71,88&nbsp;m 31.8. Vaasassa ja 72,93&nbsp;m 14.9. Viipurissa. Hän heitti jo 28.7. Tukholmassa tuloksen 72,38&nbsp;m mutta sitä ei hyväksytty viralliseksi maailmanennätykseksi. Paavo Nurmi juoksi maailmanennätykseksi 9.6. Lontoossa kuudella maililla ajan 29.36,4 ja 3.9. Tukholmassa 20&nbsp;000 metrillä ajan 1.04.38,4. Martti Marttelin juoksi 14.9. Viipurissa 25&nbsp;000 metrillä maailmanennätysajan 1.22.28,8. Kymmenottelussa Paavo Yrjölä teki 10.7. Aalborgissa epäviralliset maailmanennätyspisteet 8117,30 ja Akilles Järvinen 20.7. Viipurissa virallisen maailmanennätyksen 8255,475. Viisiottelussa Martti Tolamo teki 17.8. Tampereella epävirallisen maailmanennätyksen 4005,37.
* Suomen-mestaruuskilpailut käytiin 16.–17.8. Tampereella. Matti Järvinen paransi keihäänheiton maailmanennätystä ja Martti Tolamo viisiottelun epävirallista maailmanennätystä.

## Lähteet
* 

### Viitteet
Nanoform

**Nanoform Finland Oyj** on suomalainen lääkekehitysyhtiö. Toukokuussa 2020 Nanoform kertoi aikeistaan listautua Helsingin ja Tukholman pörssien First North -listoille. Kesäkuussa 2020 Nanoform listautui.

## Lähteet

## Aiheesta muualla
* Nanoformin verkkosivut
Amerikancrest

**Amerikancrest** on lyhytkarvainen marsurotu. Sen silmiinpistävin piirre on marsun otsalla oleva pyörre, eli crest, joka eroaa marsun muusta värityksestä. Yleisin crestin väri on valkoinen. 

American Rabbit Breeders Association tunnusti amerikancrestin viralliseksi marsuroduksi vuonna 1974. 

Suomessa amerikancrest jaetaan kahteen eri kategoriaan; yksivärisiin ja kuvioituihin. Yhdysvalloissa amerikancrestin otsapyörteen tulee aina olla valkoinen, mutta esimerkiksi Suomessa ja Isossa-Britanniassa pyörteen väri voi olla jokin muu kuin valkoinen. Amerikancrestin turkki on lyhyt, noin 2 cm. Karva on sileä ja kiiltävä. Crest sijoittuu korvien ja silmien väliin.

## Lähteet
Tamturbo

**Tamturbo Oyj** on suomalainen teknologiayhtiö, joka valmistaa öljyttömiä paineilmakompressoreita teollisuudelle. Yhtiön pääkonttori on Tampereella ja tehdas Ylöjärvellä. Tamturbo perustettiin vuonna 2010, ja se myi ensimmäisen kompressorinsa vuonna 2017. Yhtiön asiakkaina on ruoka-, paperi- ja elektroniikkayhtiöitä, joiden tuotteet ovat herkkiä paineilman mukana tihkuvalle öljylle.

Yhtiö harkitsi listautumista Helsingin pörssin First North -listalle. Toukokuussa 2020 Tamturbo perui listautumisen, koska sveitsiläinen yhtiö Sulzer teki Tamturboon sijoituksen, jolla Sulzer sai neljänneksen omistuksen Tamturbosta.

## Lähteet

## Aiheesta muualla
* Tamturbon verkkosivut
I Love Me

**I Love Me** on yhdysvaltalaislaulaja Demi Lovaton musiikkikappale. Sen julkaisi Island Records digitaalisesti ladattavana ja suoratoistettavana singlenä 6. maaliskuuta 2020. Kappaleen ovat sanoittaneet Lovato, Anne-Marie, Jennifer Decilveo, Sean Douglas, Alex Niceforo, Keith Sorrells ja Warren "Oak" Felder, joista kolme viimeisintä myös tuottivat sen. "I Love Me" on lajityypiltään pop ja R&B-kappale, jonka sanat kertovat omakuvan hyväksymisen vaikeudesta.

Kappaleen musiikkivideon ohjasi Hannah Lux Davis ja se julkaistiin singlen julkaisupäivänä. Video kuvattiin New York Cityssä ja sillä nähdään Lovato kävelemässä pitkin katua, jonka varrella hän kohtaa viittauksia oman uran ja elämän varrella kokemistaan hetkistä. "I Love Me" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Skotlannissa, Unkarissa ja Yhdysvalloissa sekä kolmenkymmenen parhaan joukkoon Irlannissa ja Kanadassa.

## Lähteet
Aina Osa

**Aino Vilhelmina (Aina) Osa** (o.s. **Berg**; 3. maaliskuuta 1872 Helsinki – 14. tammikuuta 1947 Helsinki) oli suomalainen näyttelijä ja kuiskaaja. Hän työskenteli Viipurin Kaupunginteatterissa ja sen edeltäjäteattereissa yli neljä vuosikymmentä.

## Ura
Aina Osan vanhemmat olivat maalarimestari Viktor Vuoristo (Berg) ja Amanda Adamsson. Hän kävi Kotkan ruotsalaisen tyttökoulun ja liittyi näyttelijäksi Kansan Teatteriin 1889. Hän työskenteli siellä kolme vuotta ja jatkoi saman teatterin palveluksessa viiden vuoden tauon jälkeen vuonna 1897. Syksyllä 1899 Aina Osa aloitti vastaperustetussa Suomalaisessa Maaseututeatterissa, joka oli Viipurin Kaupunginteatterin edeltäjä. Osa työskenteli viipurilaisteatterin palveluksessa näyttelijänä ja etenkin kuiskaajana yhtäjaksoisesti vuoteen 1940.

Näyttelijämatrikkelissa Aina Osaa kuvaillaan termillä ”luonnenäyttelijätär”. Hänen roolejaan olivat muun muassa Eeva (näytelmässä *[[Kihlaus (näytelmä)|Kihlaus]]*), Martta (*[[Nummisuutarit]]*), Ristolan emäntä (*[[Anna Liisa]]*) ja Alma (*[[Sylvi (näytelmä)|Sylvi]]*). Osalle lankesi näytäntövuonna 1903–1904 Ulrika Eleonoran rooli (*Kaarle XII*), jota kuvailtiin "kuivakiskoiseksi lausunnoksi".

Osan vankkoja osasuorituksia olivat Lindgrenska (*Pastori Jussilainen*) ja Tiina (*[[Miehen kylkiluu]]*). Näytäntövuonna 1919–1920 Osa vietti 25-vuotista teatterijuhlaansa Ebba Flincken roolissa (*[[Elinan surma]]*). Näytäntövuonna 1929–1930 Osa vietti 35-vuotisteatterijuhlaansa saksalaiskomedialla *Rakas tuhma äitini*, äitinä Elsa Turakainen ja tyttärenä Aili Hildén. Molempien yhteistä lemmenkohdetta tulkitsi Eero Eloranta.

Aina Osan puoliso oli Viipurin Kaupunginteatterin pitkäaikainen näyttelijä Simo Osa.

## Lähteet
Agenttikausaliteetti

**Agenttikausaliteetti** on filosofiassa toiminnan selittämisen tapa jonka mukaan toimija voi aloittaa uuden syy-seuraussuhteen jota aiemmat tapahtumat eivät määrittele. Agenttikausaliteettia on pidetty intentionalismin synonyymina ja determinismin vastakohtana. 

## Lähteet
Gim Kordon

**Gim Kordon** on suomalainen indie rock -yhtye, jonka muodostavat Aleksi Pahkala, Alexandros Karoutsos ja Janne Nissilä. Muun muassa Flow Festivaaleilla ja Sidewaysissä esiintynyt yhtye soitti ensimmäisen konserttinsa Kuudes Aisti -festivaaleilla. Debyyttialbumi Ei ole helppoo (Soliti) nousi parhaimmillaan Suomen albumilistan sijalle 13.

## Lähteet
Local Al

**Local Al** on The Duplo!- ja Gim Kordon -yhtyeistään tutun muusikko, toimittaja ja aktivisti Aleksi Pahkalan sooloprojekti, joka julkaisi ensimmäisen ep-trilogian Soliti-levy-yhtiön kautta vuonna 2019. 

Local Al ja Mummypowder alkoivat koronakaranteenissa keväällä 2020 säveltää musiikkia kotimaisen lavarunouden pioneerin, Harri Hertellin, runoihin.

## Lähteet
Antti Ilvos

**Antti Ilvos** (17. heinäkuuta 1905 Heinola – 5. tammikuuta 1959 Sysmä) oli suomalainen näyttelijä ja järjestäjä. Hän näytteli nimiosan vanhimmassa kokonaan säilyneessä suomalaisessa draamaelokuvassa, *[[Ollin oppivuodet (elokuva)|Ollin oppivuodet]]*, vuonna 1920.

## Ura
Ilvoksen virallinen nimi oli vuoteen 1935 Anders Fredrik Idström. Hänen vanhempansa olivat puutarhuri Karl Wilhelm Idström ja Selma Lind. Ilvos suoritti Suomen Näyttämöopiston ja aloitti näyttelijän uransa Kaarlo Aarnin kiertueessa 1928. Sen jälkeen hän näytteli Kansan näyttämön riveissä.

Ilvos näytteli yleensä koomisia rooleja. Hänen tehtäviään olivat muun muassa Hugo (näytelmässä *Espanjatar*), Karol Basilesk (*Bojarimorsian*), Toni Slumberger (*Sirkusprinsessa*) ja parooni (*XYZ*).

Ilvos oli näytellyt jo 1920-luvun alussa muutamia poikarooleja Suomen Kansallisteatterissa, kuten Leenan-Kallen *[[Nummisuutarit|Nummisuutareissa]]*.

Ilvos näytteli vuonna 1920 nimiroolin Teuvo Puron mykkäelokuvassa *[[Ollin oppivuodet (elokuva)|Ollin oppivuodet]]*. Vuosina 1937–1942 Ilvos toimi järjestäjänä useassa elokuvatuotannossa, joista useimmat ovat Valentin Vaalan ohjaamia.

## Lähteet
*

### Viitteet
Anyone

**Anyone** on yhdysvaltalaislaulaja Demi Lovaton musiikkikappale. Sen julkaisi Island Records digitaalisesti ladattavana ja suoratoistettavana singlenä 26. tammikuuta 2020. Kappaleen ovat sanoittaneet Lovato, Bibi Bourelly, Eyelar Mirzazadeh, Jay Mooncie, Sam Roman, sekä sen tuottaja Dayyon Alexander. "Anyone" nauhoitettiin 20. heinäkuuta 2018, vain neljä päivää ennen artistille tapahtunutta huumeiden yliannostusta joka oli koitua kohtaloksi hänen hengelleen.

"Anyone" sai positiivisen vastaanoton musiikkikriitikoilta, jotka kehuivat Lovaton Grammy-esitystä sekä haavoittuvuuttaan kun otetaan huomioon hänen kamppailunsa huumeriippuvuuden ja masennuksen kanssa. Kappale pääsi Yhdysvaltain Billboard Hot 100-listan sijalle 34. jonka lisäksi se pääsi Billboardin Digital Songs-listan kärkeen. Kappale pääsi myös singlelistan kahdenkymmenen parhaan joukkoon Skotlannissa ja neljänkymmenen parhaan joukkoon Unkarissa. Lovato on esittänyt kappaleen livenä muun muassa vuoden 2020 Grammy-palkintogaalassa.

## Lähteet
Bolšoi Vjaz

**Bolšoi Vjaz** () on järvi Luoteis-Venäjällä Pihkovan alueen Novosokolnikin piirissä. Nimen jälkimmäinen osa tarkoittaa sananmukaisesti jalavaa ja ensimmäinen osa *suurta*. Järven nimi voidaan suomentaa *Suuri Jalavajärvi*. Järvi sijaitsee Bežanitsyn ylängön tunnetulla järvialueella.

## Maantietoa
Järvi on 3,9 kilometriä pitkä, 1,4 kilometriä leveä ja sen pinta-ala on 2,776 neliökilometriä eli 278 hehtaaria. Järvi on piirteiltään selkeä, mutta rantaviivan mutkaisuus johtuu pienistä niemistä ja lahdista, joita rannoilla on muutamia. Sen keskisyvyys on 4,3 metriä, mutta syvänteessä on 8,7 metriä vettä. Järvessä on 8 saarta, joiden yhteispinta-ala on 9,1 hehtaaria. Useimmat saaret ovat luotoja, mutta järvellä on kolme lähes yhtä suurta metsäistä saarta, joiden pinta-ala on noin kolme hehtaaria. Järven ympäristö on metsämaata, jota peltomaat ja niityt rikkovat. Etelärantaan ulottuu Vjazin () kylä, joka näkyy järvelle parin kilometrin mittaisena. Pohjoisrannan lahdenperällä sijaitsee pieni Kolkišin () kylä. Sen kautta kulkee Nasvasta () alkava tie kohti länttä.

## Luontoarvoja
Järvessä elää ainakin lahna, hauki, muikku, salakka, ahven, pasuri, kiiski, karppi, ruutana, suutari, made, säyne, törö, simppu, mutakala, rantanuoliainen, kymmenpiikki, turpa, allikkosalakka, salakka, nieriä, seipi ja salakka, sekä joitakin *[[Rutilus]]*-suvun kaloja ja pieniä määriä jokirapua. Järven ympäristössä on metsämaata, peltoa ja niittyjä. Eteläpuolella asutus ulottuu rantaan asti. Pohja on kivikkoista ja hiekkapohjaista, vaikka hiekan päälle on kertynyt paikoin mutaa. Rannat ovat kivikkoiset ja niiden pohja on soraa ja hiekkaa.

## Vesistösuhteita
Bolšoi Vjaz sijaitsee Velikajan valuma-alueella. Velikaja on Velikajan valuma-aluen pääuoma ja valuma-alue muodostaa Narvanjoen vesistöalueen eteläisimmän osan. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. 

Velikaja on yksi ojista, jotka tulevat järveen, joten järvi on Velikajan läpivirtausjärvi. Velikaja laskee sen pohjoisrantaan Saminista (), joka on samoin Velikajan läpivirtausjärvi. Velikajan lähde on merkitty karttoihin 3,5 kilometrin päähän kohtaan 56.654601°N ja 29.661453°E. Vieressä sijaitsevan Malyi Vjazin laskuoja laskee järven itäpäähän ja eteläpuolella sijaitsevan Skorohodocskojen () laskuoja laskee etelärannassa sijaitsevan Vjazin kylän kohdalla järveen. Suurin valuma-alue on luoteispuolelta laskevalla Devitšjen laskuojalla. Järven valuma-alueen koko on lähteestä riippuen 37,2  tai 46,14 neliökilometriä . Järven laskuojana eteenpäin jatkava Velikaja läjtee järven lounaisrannasta kohti lounasta ja se laskee 2,8 kilometrin päässä Hodšon järveen.

## Huomautuksia

## Lähteet
Peruaani

**Peruaani** on pitkäkarvainen marsurotu. Sillä on pitkä, silkkinen ja runsas suora turkki, ja kaksi rusettia (pyörrettä) rinnakkain marsun takaosassa. Toisin kuin sheltiellä, peruaanin turkki kasvaa päässä ja niskassa eteenpäin. Peruaanin turkki vaatii hoitoa ja harjaamista. 

Peruaani on yksi American Cavy Breeders Associationin hyväksymästä  kolmesta alkuperäisestä marsurodusta.

Näyttelyissä peruaanin turkin tulee olla puhdas ja auki kammattu. Otsatukka on tasapituinen ja muodostaa sivujen ja laahuksen kanssa yhtenäisen kokonaisuuden. Turkki on pehmeä, tiheä ja antaa eloisan sekä joustavan vaikutelman. Kaikki värit ja kuviot ovat sallittuja, sillä värejä ei arvostella erikseen.

## Lähteet
Omaezaki

**Omaezaki** () on Japanin kaupunki Honshūn saarella Chūbun tai Tōkain alueella Shizuokan prefektuurissa. Se sijaitsee prefektuurin eteläosassa Tyynenmeren Enshūnmeren ja Suruganlahden toisistaan erottavalla Omaenniemellä, jolta se on saanut nimensä. Enshūnmeren rannikolle on muodostunut hiekkadyynejä, sisämaassa kaupungin alue nousee Makinoharan ylängölle. Omaezakissa on 32&nbsp;067 asukasta (maaliskuussa 2020) ja sen pinta-ala on 65,56 neliökilometriä.

Omaezakin kaupunki perustettiin vuonna 2004 liittämällä yhteen Omaezakin ja Hamaokan maaseutukaupungit. Merkittäviä elinkeinoja ovat syvänmeren kalastus ja maanviljely, joka tuottaa esimerkiksi teetä, koristekukkia, vihanneksia ja hedelmiä, kuten meloneja ja mansikoita. Hamaokassa toimii Chūbu denryoku -sähköyhtiön Hamaokan ydinvoimala. Omaezakin satamassa on kansainväliselle rahtiliikenteelle tarkoitettu konttiterminaali.

Omaezakin nähtävyyksiin kuuluvat vuonna 1874 valmistunut Omaezakin majakka, Hamaokan hiekkadyynit ja Ikemiya-jinjan šintolainen pyhäkkö, joka tunnetaan erikoisesta juhlaperinteestään. Kaupungin rannikko on valekarettikilpikonnan lisääntymisaluetta.

## Kuvia

Tiedosto:Ikemiya-jinja.jpg|Ikemiya-jinja
Tiedosto:Sakuragaike (Shizuoka).jpg|Sakuragaiken lampi
Tiedosto:Cape Omaezaki Sizuoka pref Japan01s.jpg|Omaenniemi ilmakuvassa
Tiedosto:Port of Omaezaki Omaezaki area 1.jpg|Omaezakin satamaa


## Lähteet

## Aiheesta muualla

* Kaupungin internetsivut
Lentopallon miesten Euroopan-mestaruuskilpailut 1991

**Lentopallon miesten Euroopan-mestaruuskilpailut 1991** pelattiin Saksassa 7.–15. syyskuuta 1991. Sijoitusottelut pelattiin Berliinissä sekä alkulohkot Karlsruhessa ja Hampurissa. Mukana oli 12 joukkuetta. Joukkueet pelasivat kahdessa alkulohkossa, joista kaksi parasta pääsivät välieriin, kaksi seuraavaa pelasivat sijoista 5–8 ja kaksi viimeistä ratkaisivat sijat 9–12. Mestaruuden voitti Neuvostoliitto, hopeaa sai Italia ja pronssille sijoittui Alankomaat.

## Mitaliottelut

## Lopulliset sijoitukset

## Lähteet
*
Guînes

**Guînes** on kunta Pohjois-Ranskassa Pas-de-Calais'n departementissa Hauts-de-Francen alueella. Se sijaitsee noin 10 kilometriä Calais'n kaupungista etelään.

Jean-Pierre Blanchard teki yhdessä amerikkalaisen lääkäriystävänsä John Jeffriesin kanssa ensimmäisen onnistuneen Englannin kanaalin ylityksen vetykaasupallolla 7. tammikuuta 1785. Lennon lähtöpaikka oli Englannin Doverissa, ja 2 tuntia ja 25 minuuttia myöhemmin heidän pallonsa laskeutui Guînesiin.

Kunnan nähtävyyksiä on kellotorni *La Motte de la Tour de l'Horloge*. Se on rakennettu 900-luvulla rakennetun Motte castralen, eli alavilla mailla tekokukkulalle rakennetun linnan paikalle vuonna 1763. Tornin kello on peräisin vuodelta 1634.

## Ystävyyskaupungit
* Kluisbergen, Belgia

## Lähteet

## Aiheesta muualla
Proposition 66 (2016)

**Proposition 66** (, viralliselta nimeltään **Death Penalty Reform and Savings Act of 2016**) oli kansanäänestyksen jälkeen hyväksytty, 8. marraskuuta 2016 voimaan tullut lakiehdotus, joka lisäsi Kalifornian lakiin pykälän, joka nopettaa kuolemantuomioiden täytäntöönpanoa. Enemmistö (51,13 %) äänestykseen osallistuneista kannatti ehdotusta.

Kalifornian korkein oikeus päätti elokuussa 2017 äänin 5–2, ettei ehdotus ollut osavaltion perustuslain vastainen. Oikeus määräsi samalla Proposition 66:n astuvan voimaan.

## Lähteet
Lentopallon miesten Euroopan-mestaruuskilpailut 1975

**Lentopallon miesten Euroopan-mestaruuskilpailut 1975** pelattiin Jugoslaviassa 18.–25. lokakuuta 1975. Pelipaikkakuntina olivat Belgrad, Skopje, Subotica ja Kralevo. Mukana oli 12 joukkuetta. Joukkueet pelasivat kolmessa alkulohkossa, joista jokaisesta kaksi parasta pääsi ylempään loppusarjaan ratkaisemaan sijoja 1–6 ja kaksi viimeistä jatkoivat alemmassa loppusarjassa. Mestaruuden voitti Neuvostoliitto, hopeaa sai Puola ja pronssille sijoittui Jugoslavia.

## Lopulliset sijoitukset

## Lähteet
*
Lentopallon miesten Euroopan-mestaruuskilpailut 1971

**Lentopallon miesten Euroopan-mestaruuskilpailut 1971** pelattiin Italiassa 23. syyskuuta – 1. lokakuuta 1971. Mitaliottelut pelattiin Milanossa, ja muita pelipaikkakuntia olivat Bologna, Imola, Bergamo, Ancona, Torino ja Modena. Mukana oli 22 joukkuetta Englannin ja Albanian jäätyä kisoista pois. Joukkueet pelasivat kuudessa alkulohkossa, joiden voittajat pääsivät pelaamaan sijoista 1–6 ja kakkoset pelasivat sijoista 7–12, kolmoset sijoista 13–17 sekä viimeiset sijoista 18–22. Mestaruuden voitti Neuvostoliitto, hopeaa sai Tšekkoslovakia ja pronssille sijoittui Romania.

## Lopulliset sijoitukset

## Lähteet
*
Englannincrest

**Englannincrest** on lyhytkarvainen marsurotu, jolla on pyörre, eli crest, otsassa. Pyörre on samanvärinen marsun muun karvapeitteen kanssa. 

Englannincrest voi olla joko yksivärinen tai kuvioitu. Standardin mukaan se on hyväksytty kaikissa (hyväksytyissä) väreissä. Sen karva on noin 2cm pituinen, sileä ja kiiltävä. Crest on marsun otsalla silmien ja korvien välissä, sen keskiosa on noin neulanpään kokoinen ja karva kasvaa siitä tasaisesti säteittäin. Crestin tulisi olla pyöreä ja syvä.

## Lähteet
Texel (marsurotu)

**Texel** on pitkäkarvainen marsurotu, jolla on runsas kihara ja silkkinen turkki. Myös texelin viiksi- ja vatsakarvat ovat kiharat. Sen pään karvat ovat muuta turkkia lyhyemmät.

Texel kuuluu uusimpiin marsurotuihin. Rotua alettiin kehittää Isossa-Britanniassa suunnilleen vuonna 1980 risteyttämällä rex ja sheltie. Amerikkalainen ACBA tunnusti rodun viralliseksi marsuroduksi vuonna 1998.

Näyttelyissä turkin tulee olla puhdas ja auki kammattu. Auki harjattuna pulisongit, sivut ja laahus muodostavat yhtenäisen kokonaisuuden. Kaikki väriyhdistelmät ja kuviot ovat sallittu, väriä ei arvostella erikseen.

## Lähteet
Unkarin kansanterveys- ja lääkekeskus

**Unkarin kansanterveys- ja lääkekeskus** (; )**NNGYK** on vuonna 2023 perustettu kansallinen keskusvirasto ja muun muassa kansanterveyden tutkimuslaitos. Se jatkaa aiemman Unkarin kansanterveyskeskuksen (Nemzeti Népegészségügyi Központ, NNK) ja Unkarin kansallisen lääke- ja ravitsemusviraston () toimintaa. Nämä yhdistettiin muun muassa lupa-asioiden tehostamispyrkimysten vuoksi.  NNGYK toimii useassa osoitteessa Unkarin pääkaupungissa Budapestissä, mutta viraston katuosoite muuttui yhdistämisen seurauksena.. 

Unkarin kansanterveyskeskus oli aloittanut toimintansa lokakuussa 2018, mitä ennen maassa toimi Unkarin kansanterveydellinen ja lääketieteellinen virasto (Állami Népegészségügyi és Tisztiorvosi Szolgálat, ÁNTSZ) työtä. 

Unkarin kansanterveyskeskus toimi asiantuntijalaitoksena ja eräänä testilaboratoriona vuoden 2020 alkupuolella covid-19-tautiin ja sen testaamiseen liittyvissä aiheissa. 

Laitosta ja sen edeltäjää on johtanuyt maan terveysjohtaja eli valtionlääkäri (chief medical officer) Cecília Müller.

## Katso myös
*Euroopan tautienehkäisy- ja -valvontakeskus (ECDC)
*Romanian kansanterveyslaitos (INSP)
*Serbian kansanterveyslaitos
*Slovenian kansanterveyslaitos (NIJZ)
*Itävallan kansanterveysvirasto (GÖG)
*Puolan kansanterveyslaitos (NIZP-PZH)
*Tšekin kansanterveyslaitos (SZÚ)
*Ukrainan kansanterveyskeskus (TsHZ)

## Lähteet

## Aiheesta muualla

* NNK:n kotisivut  (nnk.gov.hu)
* Tájékoztató oldal a koronavírusról (Unkarin hallituksen Covid-19-sivusto)  (koronavirus.gov.hu)
* About Hungary (Unkarin virallinen sivusto, myös COVID-19-tietoa)  (abouthungary.hu)